ROZHODNUTIE KOMISIE
zo 7. októbra 2004
o finančnom príspevku Spoločenstva na nákup elektronických zariadení na určovanie polohy a ich inštaláciu na palube rybárskych plavidiel v roku 2004
(oznámené pod číslom K(2004) 3358)
(2004/690/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2004/465/ES z 29. apríla 2004 o finančnom príspevku Spoločenstva na programy kontroly rybolovu členských štátov (1), najmä na jeho článok 6 ods. 1,
keďže:
(1)
Členské štáty predložili Komisii svoje programy kontroly rybolovu na obdobie od 1. januára 2004 do 31. decembra 2004 spolu so žiadosťami o finančný príspevok Spoločenstva na výdavky, ktoré je potrebné vynaložiť na vykonávanie týchto programov.
(2)
Žiadosti týkajúce sa činností uvedených v rozhodnutí 2004/465/ES môžu byť financované z prostriedkov Spoločenstva. So zreteľom najmä na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2) bude prioritná pozornosť venovaná rozšíreniu satelitných systémov monitorovania na plavidlá s dĺžkou medzi kolmicami viac ako 15 metrov, pilotným projektom týkajúcim sa implementácie nových technológií v oblasti kontroly rybárskych činností, odbornej príprave a výmene úradníkov zodpovedných za úlohy súvisiace s monitorovaním, kontrolou a dozorom v oblasti rybolovu.
(3)
Je potrebné stanoviť maximálnu výšku príspevku Spoločenstva na oprávnené výdavky na rok 2004 na podporu poskytnutú každým členským štátom na nákup a inštaláciu elektronických zariadení na určovanie polohy, ktoré umožnia, aby boli plavidlá monitorované na diaľku centrami monitorovania rybolovu prostredníctvom systému monitorovania plavidiel.
(4)
Je potrebné stanoviť výšku príspevkov Spoločenstva na takéto činnosti a podmienky, na základe ktorých budú národné výdavky uhradené Spoločenstvom.
(5)
Elektronické zariadenia na určovanie polohy by mali spĺňať požiadavky stanovené nariadením Komisie (ES) č. 2244/2003 z 18. decembra 2003, ktorým sa ustanovujú podrobné ustanovenia týkajúce sa systémov monitorovania plavidiel umiestnených na družici (3).
(6)
V súlade s článkom 8 rozhodnutia 2004/465/ES musia členské štáty viazať svoje výdavky v období 12 mesiacov od konca roka, v ktorom im je toto rozhodnutie oznámené. Musia tiež dodržať ustanovenie tohto rozhodnutia, pokiaľ ide o začatie projektov a predloženie žiadostí o náhradu.
(7)
Opatrenia uvedené v tomto rozhodnutí sú v súlade so stanoviskom Riadiaceho výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Predmet
Toto rozhodnutie ustanovuje celkovú čiastku finančného príspevku Spoločenstva pre každý členský štát, výšku finančného príspevku Spoločenstva a podmienky, na základe ktorých môže byť príspevok poskytnutý na nákup elektronických zariadení na určovanie polohy a ich inštaláciu na palube rybárskych plavidiel Spoločenstva.
Článok 2
Oprávnené výdavky
1. Aby boli výdavky oprávnené na získanie finančného príspevku od Spoločenstva podľa tohto rozhodnutia, musia byť vynaložené na nákup elektronických zariadení na určovanie polohy umožňujúcich, aby boli plavidlá monitorované na diaľku centrami monitorovania rybolovu prostredníctvom systému monitorovania plavidiel (VMS) a na inštaláciu týchto elektronických zariadení na palube rybárskych plavidiel Spoločenstva.
2. Zariadenia uvedené v odseku 1 musia spĺňať požiadavky ustanovené nariadením (ES) č. 2244/2003.
3. Iba výdavky vynaložené v rámci jednotlivých národných programov kontroly rybolovu sa považujú za oprávnené na získanie finančného príspevku Spoločenstva.
Článok 3
Celková čiastka
Celková čiastka finančného príspevku, ktorá bude poskytnutá každému členskému štátu, je stanovená v prílohe.
Článok 4
Výška príspevku a podmienky
1. Maximálna čiastka oprávnených výdavkov, na ktorú možno získať finančný príspevok Spoločenstva na nákup elektronických zariadení na určovanie polohy inštalovaných na palube rybárskych plavidiel Spoločenstva, nesmie prevýšiť 4 500 EUR na plavidlo.
2. V rámci limitu 4 500 EUR stanoveného v odseku 1 je prvých 1 500 EUR oprávnených výdavkov krytých finančným príspevkom Spoločenstva vo výške 100 %.
3. Oprávnené výdavky v rozpätí od 1 500 EUR do 4 500 EUR na plavidlo budú kryté finančným príspevkom Spoločenstva v maximálnej výške 50 % týchto výdavkov.
Článok 5
Mena
Žiadosti o náhradu a o preddavky vyjadrené v iných menách ako euro sa premenia na euro podľa výmenného kurzu, ktorý platí počas mesiaca, v ktorom sú doručené Komisii.
Článok 6
Toto rozhodnutie je adresované členským štátom.
V Bruseli 7. októbra 2004